
Атлетикэ псынщIэ
Кучинэ Марие ехъулIэныгъэ зыIэрегъэхьэ
Физическэ щэнхабзэмкIэ, спортымкIэ, щIалэгъуалэмрэ туризмэмкIэ урысей къэрал университетым (РГУФСМиТ) иджыблагъэ щекIуэкIащ атлетикэ псынщIэмкIэ зэхьэзэхуэ. Ар «Дьячков Владимиррэ Озолин Николайрэ я 36-нэ мемориал» зи фIэщыгъэ зэпеуэм и щIымахуэ турым и еплIанэ Iыхьэт.
Спортсмен 70-м нэблагъэ щызэхуэса зэпеуэм хэтащ дунейпсо чемпионкэ Кучинэ Марие. Ди лъахэгъум абы текIуэныгъэ къыщихьащ. Кучинэм нэмыщI, зэпеуэм хэтахэм къахэкIакъым метритI лъагагъым елъэфа.
Илъэсыр къызэрихьэрэ Кучинэ Марие мыр и ещанэ текIуэныгъэщ. Фигу къэдгъэкIыжынщи, иджыблагъэ ар щытекIуащ ВФЛА-м атлетикэ псынщIэмкIэ и турым и етIуанэ Iыхьэмрэ, Лукашевич Юрийрэ Середкин Вячеславрэ я фэеплъу екIуэкIа урысейпсо турнирымрэ.
Махуэщ Шумахуэ.
БэнэкIэ хуит
Урыш Анзор дыщэр къехь
Красноярск къалэм щIышылэм и 13 — 15-хэм щекIуэкIащ бэнэкIэ хуитымкIэ XV Урысейпсо турнир зэIуха.
Килограмм 97-рэ зи хьэлъагъхэм я деж щытекIуащ КъБР-м щыщ Урыш Анзор. Абы КъБР-мрэ Красноярск краймрэ я щIыхьыр ехъумэ.
Ди республикэм икIа Улымбащ Азрэт жэз медалыр къыщихьащ килограмм 74-м нэблагъэ зи хьэлъагъхэм я деж.
Зэпеуэм къыщыхахащ «Иван Ярыгин» дунейпсо турнирым хэтынухэр. Ар Красноярск щекIуэкIынущ щIышылэм и 27 — 29-хэм.
НафIэдз Мухьэмэд.
